सकुचाना, शरमाना छोड़कर मंच से बताया कैसा हो भावी जीवन साथी
अपना भावी जीवन साथी तलाशने के लिए घर से परिजनों के साथ यहां आई युवतियां शुरुआत में संकोच कर शरमाती रहीं। नाम पुकारने पर मंच की ओर उनके बढ़ते कदम ठिठके भी। लेकिन पंडाल में बैठे समाज के बुजुर्गों और मंच का संचालन कर रही प्राचार्य जयंती चौहान ने प्रतिभागियों को हौसला दिया। सदन ने तालियां बजाई। फिर पूरा साहस बटोरकर युवतियां मंच पर चढ़ी। दोनों हाथों से माइक थामा। आत्मविश्वास से अपनी खूबियां गिनाई और भावी हमसफर से जुड़ी अपेक्षाएं बताई।
मौका था समाज द्वारा राजपूत छात्रावास में आयोजित दो दिनी युवक युवती परिचय सम्मेलन का। इसमें मप्र के अलावा विभिन्न राज्यों के 400 से ज्यादा प्रतिभागी शामिल हुए। सम्मेलन का समापन रविवार को होगा। आरंभ में अतिथियों ने स्मारिका का विमोचन किया। परिषद की ओर से अतिथियों को तलवार व साफा भेंटकर सम्मान किया गया।
सम्मेलन में राजा ठाकुर ने कहा समाज की प्रतिभाएं देश प्रदेश में शीर्ष ओहदों पर हैं। समाज शिक्षित है, लेकिन अब उच्च शिक्षा पर ध्यान देने की जरूरत है। मांधता विधायक लोकेंद्र सिंह ने कहा अब लड़कियां खुद दहेज को लेकर चिंतित है। ऐसे में यह जरूरी है समाज मंच से संकल्प लें न तो वे दहेज लेंगे न ही देंगे। इसमें कथनी करनी का अंतर नहीं होना चाहिए। धनबाद में जॉब कर रहे 27 लाख रुपए के सालाना पैकेज वाले एक युवक का सम्मान किया। समाज के भवन स्कालरशिप व दूसरे सामाजिक कार्यों के लिए सहयोग करने वाले समाजसेवियों के प्रति समाज ने कृतज्ञता जताई।
माता पिता आपकी हर जरूरत पूरी करते हैं। उनसे हर बात शेयर करें। जिंदगी में सफल होने से कहीं ज्यादा जरुरी है सच्चा व अच्छा इंसान बनना। बस यही होना चाहिए। -शिवानी राजपूत, हरदा
दहेज के लिए पैसे वाली पार्टी देखते हैं। ऐसे में अच्छी लड़कियों की खूबी, काबिलियत को दरकिनार किया जाता है। यह सामाजिक बुराई है। गुण पर ध्यान देना चाहिए। -नेहा राजपूत, खंडवा
हम सब राजघराने से ताल्लुक रखते हैं। दान दाताओं ने जमीन, भवन दान किए फिर भी दहेज रूपी रावण समाज में जीवित क्यों है। दहेज का लेन देन बंद करना चाहिए। -शीतल परिहार
बेबाक बोलीं युवतियां
जीवनसाथी की तलाश करती युवतियां।
परिचय सम्मेलन में राजपूत समाज के लोगों ने स्मारिका का विमाेचन किया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva